PEN Afrikaans-nuusbrief: Desember 2019 | LitNet
Aansoeke ingewag vir ’n residensie in Noorweë
PEN Noorweë benoem jaarliks drie skrywers om deel te neem aan die Artica Svalbard-residensie en nooi vanjaar PEN-lede vanoor die wêreld om aansoek te doen daarvoor.
Die uitnodiging lui:
We wish to invite PEN-members across the globe to apply for a residency, and ask you kindly to forward this invitation to your members.
Artica Svalbard provides an office/workplace in the Artica House, a small flat to stay for free, they cover travel and a scholarship to cover living expenses.
Lede van PEN Afrikaans kan tot 1 Januarie 2020 aansoeke na hege@norskpen.no stuur.
PEN Afrikaans Vertaalfonds: November-sperdatum
Die November-sperdatum vir aansoeke by die PEN Afrikaans Vertaalfonds het geen suksesvolle aansoeke opgelewer nie. Die beskikbare befondsing staan dus oor na volgende jaar. Die volgende sperdatum vir aansoeke is 15 Mei 2020.
Safe Havens-konferensie 2019
Dit was ’n plesier om namens PEN Afrikaans die Safe Havens-konferensie op 5 en 6 Desember in Kaapstad by te woon en, as deel van ’n paneel met verteenwoordigers van onder meer PEN Uganda, PEN Zimbabwe, PEN Kenia, kortliks te vertel oor PEN Afrikaans se bedrywighede.
Saam met Danson Kahyana van PEN Uganda/PEN International.
Die konferensie is bygewoon deur allerlei organisasies wat skrywers en kunstenaars ondersteun en beskerm, plaaslik en internasionaal, en veilige ruimtes skep waar nodig. Hierdie ruimtes is soms heel konkreet (die bied van veilige heenkomes deur byvoorbeeld hervestigingsprogramme en residensies) en soms minder tasbaar (die fokus is op die bevordering van vryheid van uitdrukking en die teenstaan van sensuur).
’n Mens kan net ’n hoed lig vir die rolspelers se onbaatsugtige werk, meestal agter die skerms, ter wille van kuns en menseregte.
Die wêreld van die skrywer: artikelreeks
Bekroonde skrywer Eben Venter lewer hierdie maand die artikel in ons artikelreeks genaamd “Die wêreld van die skrywer”.
Die vrae waaroor hy sal skryf, is:
Hoe beïnvloed die posisie van Afrikaans die motivering van skrywers om in Afrikaans te skryf (of om ’n taal soos Engels as alternatief te kies)? Watter bydrae kan skrywers maak tot die lewenskragtigheid van Afrikaans as taal?
Hou ons sosialemedia-platforms dop vir sy bydrae. Die artikel sal daar versprei word en volledigheidshalwe ook by ons volgende nuusbrief ingesluit word.
Klik hier vir ons oorsig van Afrikaanse resensies wat in November 2019 verskyn het en digitaal beskikbaar is. Hierdie oorsig sluit boekbesprekings, boekgesprekke en voorlesings in wat op die radio of TV uitgesaai is.
Nuwe Afrikaanse boeke in Desember 2019
Baie dankie aan ons lede en ondersteuners vir ’n vol en produktiewe jaar. Dankie vir jul bydraes tot die Afrikaanse woordkuns en vir die konstruktiewe deelname aan ons werksaamhede.
Namens die bestuur van PEN Afrikaans wens ek julle ’n vrolike feestyd en ’n voorspoedige 2020 toe.